

Rheolwr Ymgysylltu â Rhanddeiliaid (Gradd SEO)

Rhannu swydd yn Rhan-amser

**Pecyn Gwybodaeth**

**Dyddiad cau: 10yb Dydd Llun 13 Rhagfyr 2021**

 

**Cynnwys**

[Cyflwyniad 3](#_Toc88551677)

[Pam gweithio i Estyn? 4](#_Toc88551678)

[Cydraddoldeb ac amrywiaeth 4](#_Toc88551679)

[Gweithio’n Glyfar 4](#_Toc88551680)

[Am bwy rydym ni’n chwilio 5](#_Toc88551681)

[Manyleb yr Unigolyn 7](#_Toc88551682)

[Amdanom ni – Ein gwaith, ein gwerthoedd 9](#_Toc88551683)

[Buddion ymuno ag Estyn 10](#_Toc88551684)

[Ymgeisiwch nawr! 12](#_Toc88551685)

[Ymholiadau Pellach 12](#_Toc88551686)

[Amserlen ddewis 13](#_Toc88551687)

**Lawrlwythwch y pecyn hwn yn Saesneg ar ein** **gwefan** **neu e-bostiwch** **recriwtio@estyn.llyw.cymru** **i gael cop**i.

# Cyflwyniad

Diolch am ddangos diddordeb mewn gweithio i Estyn.

Ni fu erioed adeg fwy cyffrous na phwysig i weithio ym maes cyfathrebu a digwyddiadau gyda ni. Rydym yn cefnogi ysgolion a darparwyr eraill gyda diwygio addysg yng Nghymru, gan gynnwys cwricwlwm newydd, ac rydym ni’n newid y ffordd rydym yn arolygu.

Rydym yn chwilio am weithiwr proffesiynol creadigol, diwyd a phrofiadol ym maes cyfathrebu, i rannu swydd gyda’n Rheolwr Ymgysylltu â Rhanddeiliaid. Byddwch yn canolbwyntio ar sut y gallwn ni wrando, dysgu a chynnwys addysgwyr, rhieni, llywodraethwyr, llunwyr polisi, dysgwyr a llawer o randdeiliaid eraill. Helpwch ni i sicrhau bod yr holl ddysgwyr yng Nghymru’n cael ansawdd yr addysg a’r hyfforddiant maent yn ei haeddu.

A ninnau’n sefydliad bach, mae’r tîm ymgysylltu â rhanddeiliaid yn cwmpasu’r rhan fwyaf o arbenigeddau cyfathrebu o gynhyrchu syniadau a dirnadaeth, i weithredu a gwerthuso. Mae’r tîm yn gyfrifol am gysylltiadau’r cyfryngau, digidol, y wefan, y cyfryngau cymdeithasol, dylunio, creu cynnwys a digwyddiadau/hyfforddiant arolygwyr. Mae’r tîm hen sefydledig hwn yn gefnogol, yn frwdfrydig ac yn llawn hwyl! Mae’n gyfle i rywun trefnus, sy’n gallu gweithio o’i ben a’i bastwn ei hun, rannu’i brofiad presennol a datblygu disgyblaethau eraill ar yr un pryd.

Ymunwch â ni ac, yn sicr, bydd pob dydd yn wahanol yn y rôl fuddiol a phrysur hon.

Mae’r pecyn hwn yn cynnwys mwy o fanylion am weithio gyda ni, gwybodaeth am y rôl, a manylion ar sut i wneud cais. Hefyd, rydym wedi creu [Dogfen Arweiniad](https://www.estyn.llyw.cymru/gweithio-ni/gweithio-i-ni#swyddigwag) gyda gwybodaeth am y broses ddewis, a chynghorion i’ch helpu i gwblhau eich cais. Edrychwn ymlaen at dderbyn eich cais.



Phil Sweeney, Cyfarwyddwr Gwasanaethau Corfforaethol

# Pam gweithio i Estyn?

Mae Estyn yn lle gwych i weithio, a’n pobl yw ein hadnodd mwyaf gwerthfawr. Mae ein canlyniadau Arolwg Pobl yn gyson ymhlith y gorau yn y Gwasanaeth Sifil. Cydnabuwyd ein buddsoddiad yn ein pobl trwy’r wobr Safon Aur gan Buddsoddwyr mewn Pobl (BmP).

Rydym yn ymgysylltu â’n pobl trwy eu gwerthfawrogi, gwrando arnynt, a’u hannog i ddatblygu eu medrau a’u doniau. Fel aelod o’n tîm, byddwch yn gallu manteisio ar gyfleoedd dysgu a datblygu a fydd yn eich helpu i ddatblygu sgiliau gwerthfawr i helpu datblygu’ch gyrfa. Mae’r rhain yn cynnwys dysgu unigol, dysgu mewn tîm, dysgu proffesiynol a dysgu sefydliadol, a datblygiad parhaus. Fel Gwas Sifil, bydd amrywiaeth eang o gyfleoedd ar gael i chi ar draws y Gwasanaeth Sifil.

Pan fyddwch chi’n ymuno ag Estyn, byddwch yn cael eich cefnogi gan rwydwaith o fewn eich tîm, ac ar draws y sefydliad. Byddwch chi’n cael cyfnod ymsefydlu cynhwysfawr ar gyfer eich rôl, a sut mae hyn yn cyd-fynd â gweddill y sefydliad.

# Cydraddoldeb ac amrywiaeth

Rydym yn cefnogi ac yn croesawu amrywiaeth ac yn gwerthfawrogi gwahaniaethau unigol. Rydym yn cydnabod bod pawb yn dod â sgiliau a phrofiad gwahanol i'n sefydliad, ac mai'r amrywiaeth hon yw'r hyn sy'n gwneud sefydliad cryf. Rydym yn annog ceisiadau o'r amrywiaeth ehangaf bosibl o gefndiroedd, diwylliannau a phrofiadau. Rydym yn croesawu ceisiadau gan bobl o gefndir ethnig lleiafrifol, yn arbennig, yn ogystal â phobl sy’n byw ag anabledd.

# Gweithio’n Glyfar

Rydym yn newid y ffordd yr ydym yn gweithio i annog Gweithio’n Glyfar. Mae hyn yn golygu canolbwyntio ar sut rydych chi’n defnyddio eich amser, a ble a sut rydych chi’n gweithio, i ddiwallu anghenion busnes yn y ffordd fwyaf cynhyrchiol. Rydym yn disgwyl y bydd timau yn gweithio o gartref am y rhan fwyaf o’u hamser, hyd y gellir rhagweld.

# Am bwy rydym ni’n chwilio

Mae’r Rheolwr Ymgysylltu â Rhanddeiliaid yn arwain a rheoli’r timau cyfathrebu a digwyddiadau.

Byddwch yn gweithio’n agos gyda’n huwch dîm ac Arolygwyr Ei Mawrhydi (AEM) i amlygu cyfleoedd cyfathrebu, darparu cyngor strategol a datblygu ymgyrchoedd i ledaenu ein negeseuon i gynulleidfa eang – gan wneud gwaith Estyn yn ddealladwy, yn gofiadwy ac yn hygyrch. Yn y swydd hon, sy’n cael ei rhannu, byddwch yn ymwneud â rhai o’r meysydd canlynol:

* Adolygu, datblygu a gweithredu strategaeth Ymgysylltu â Rhanddeiliaid sy’n cefnogi cyfathrebu effeithiol wrth gyflawni ein hamcanion strategol
* Datblygu a chynnal perthynas gyda’r cyfryngau, gan amlygu a chychwyn cyfleoedd a rhoi cyngor a chymorth i uwch reolwyr
* Rheoli cyflwyno cynlluniau ymgyrchoedd cyfathrebu, gan ddefnyddio adnoddau’r tîm ac amlygu atebion
* Goruchwylio datblygu, cynnal a chadw a gwerthuso ein gwefan
* Rheoli ein cyfryngau cymdeithasol a digidol, gan fanteisio ar wybodaeth am dueddiadau sy’n dod i’r amlwg
* Rheoli gwasanaethau dylunio a fideo mewnol i greu cynnwys effeithiol a deniadol ar draws amrywiaeth o sianeli
* Cefnogi a goruchwylio cynllunio a rheoli hyfforddiant a digwyddiadau/cynadleddau arolygu
* Datblygu a chynnal perthynas â sefydliadau a rhanddeiliaid perthnasol eraill i rannu adnoddau ac arfer orau
* Datblygu a chynnal tôn ein llais
* Sicrhau ansawdd ein cyfathrebu mewnol ac allanol, gan ddefnyddio gwerthuso i lywio gwelliannau

Efallai eich bod wedi gweithio mewn sefydliad mawr neu fach, mewn amgylchedd Cymraeg neu ddwyieithog, yn y sector cyhoeddus neu breifat. Efallai mai mewn un neu ddwy ddisgyblaeth gyfathrebu y mae eich cryfderau - dyma gyfle rhagorol i ddatblygu eich medrau mewn meysydd newydd.

Byddwch:

* yn mwynhau bod yn greadigol
* yn gallu cymell eich hun ac yn drefnus iawn
* yn hyblyg, yn wydn ac yn gallu addasu yn wyneb galwadau gwahanol, yn enwedig mewn sefyllfaoedd brys
* yn gallu blaenoriaethu a rheoli blaenoriaethau sy’n newid i chi’ch hun ac i’r tîm
* yn benderfynwr hyderus ac effeithiol sy’n gallu pennu cyfeiriad
* yn meddu ar fedrau gwerthuso cryf
* yn mwynhau her baich gwaith amrywiol
* yn gallu ysgrifennu testun gafaelgar ar gyfer amrywiaeth o sianeli cyfathrebu
* yn gyfathrebwr hyderus, yn gallu gweithio gydag amrywiaeth eang o bobl
* yn meddu ar safonau uchel ac yn anelu at ragoriaeth

**Teitl y Swydd:** Uwch Swyddog Gweithredol (Gradd SEO)

**Cyflog:** £39,310 - £47,000 - (cyfwerth ag amser llawn) codiad cyflog yn yr arfaeth. Sylwer y bydd cyflog cychwynnol fel arfer yn cael ei gynnig ar ran isaf y band, a bydd ar sail eich oriau gwaith pro rata.

**Hyd:** Parhaol

**Y Gymraeg:** Rydym yn gweithio yn Gymraeg a Saesneg fel ei gilydd, ac mae llawer o’n rhanddeiliaid yn ddwyieithog. Mae medrau Cymraeg (ysgrifenedig a llafar) yn **ddymunol** ar gyfer y swydd hon.

**Lleoliad:** Bydd y rôl wedi ei lleoli yn Llys Angor, Heol Keen, Caerdydd, CF24 5JW. Rydym yn gweithio o bell ar hyn o bryd oherwydd cyfyngiadau Covid-19. Wrth i’r cyfyngiadau hyn lacio, rydym yn archwilio trefniadau gweithio hybrid anffurfiol yn amodol ar anghenion busnes, a chytundeb eich rheolwr. Ni ellir gweithio yn y rôl hon dramor; dim ond yn y Deyrnas Unedig.

**Oriau gwaith:** O leiaf 15 awr yr wythnos, uchafswm o 18.5 awr yr wythnos (diwrnodau i’w cytuno), ac eithrio egwyliau.

Dyma gyfle i rannu swydd gydag unigolyn sydd eisoes yn gwneud y swydd. Nodwch ba oriau gwaith a phatrwm gweithio sydd orau gennych yn eich cais. Ni allwn sicrhau y byddwn yn gallu cynnig eich union ofynion i chi, ond byddwn yn ystyried y patrwm sy’n well gennych a’n gofynion gweithredol.

**Cenedligrwydd:** I fod yn gymwys ar gyfer y rolau hyn, rhaid i chi fodloni’r gofynion cenedligrwydd a amlinellir yn ein [Arweiniad i Ymgeiswyr](https://www.estyn.llyw.cymru/gweithio-ni/gweithio-i-ni?_ga=2.34935401.997582372.1630578853-1346506699.1630578853)

# Manyleb yr Unigolyn

**Meini prawf yn benodol i swydd**

Mae’n hanfodol bod gennych:

* brofiad perthnasol o weithio mewn amgylchedd cyfathrebu a gwybodaeth berthnasol amdano, mewn un neu fwy o’r canlynol:
* strategaeth gyfathrebu
* creu, rheoli, gweithredu a gwerthuso ymgyrchoedd cyfathrebu amlsianel
* rheoli cysylltiadau effeithiol â’r cyfryngau
* rheoli digwyddiadau
* dylunio amlgyfrwng a rheoli brand
* rheoli a datblygu gwefan
* medrau cyfathrebu cryf, ar lafar ac yn ysgrifenedig
* profiad o reoli ac arwain tîm
* medrau rhyngbersonol da sy’n eich galluogi chi i ddatblygu a chynnal perthnasoedd gweithio cynhyrchiol
* gallu gosod cyfeiriad trwy wneud penderfyniadau effeithiol
* medrau blaenoriaethu a rheoli amser rhagorol er mwyn rheoli gweithgareddau lluosog
* medrau TG da (gan gynnwys Microsoft Office)

Mae’n ddymunol eich bod:

* yn gallu gweithio trwy gyfrwng y Gymraeg (ar lafar ac yn ysgrifenedig)

**Ymddygiadau allweddol**

* Gweld y darlun mawr
* Gwneud penderfyniadau effeithiol
* Cyfathrebu a dylanwadu
* Rheoli gwasanaeth o ansawdd da
* Cyflawni ar gyflymder

**Cymwyseddau cyfathrebu**

* Dirnadaeth – Ei defnyddio i dargedu cynulleidfaoedd a phartneriaid a llywio amcanion, negeseuon a datrysiadau cyfathrebu
* Syniadau – Datblygu’r strategaeth a’r cynllun cyfathrebu. Dewis sianeli a datblygu cynnwys a negeseuon allweddol ar gyfer cynulleidfaoedd targed. Amlygu meini prawf gwerthuso
* Gweithredu – Datblygu a gweithredu strategaethau a chynlluniau cyfathrebu effeithiol. Gweithio gyda rhanddeiliaid a phartneriaid i gyflawni cyfathrebu
* Effaith – Asesu effaith ac effeithiolrwydd cyfathrebu. Adolygu sut y caiff amcanion eu cyflawni. Amlygu gwersi a ddysgwyd a rhannu adborth

Mae rhagor o wybodaeth am yr ymddygiadau hyn ac enghreifftiau ohonynt yn cael eu hamlinellu yn y [Proffiliau Llwyddiant – Ymddygiadau’r Gwasanaeth Sifil](https://assets.publishing.service.gov.uk/government/uploads/system/uploads/attachment_data/file/717275/CS_Behaviours_2018.pdf) ar Lefel 3 HEO ac SEO neu gyfwerth ac yn [Fframwaith Cymhwysedd Proffesiynol Cyfathrebu’r Llywodraeth](https://gcs.civilservice.gov.uk/wp-content/uploads/2016/06/gcs.civilservice...competency-Framework-Feb-16-1.pdf) ar Lefel 3 SEO/ SIO.

# Amdanom ni – Ein gwaith, ein gwerthoedd

Ni yw Arolygiaeth Ei Mawrhydi ar gyfer Addysg a Hyfforddiant yng Nghymru. Rydym yn arolygu ansawdd a safonau mewn darparwyr addysg ledled y wlad. Oherwydd COVID-19, rydym wedi addasu ffocws ein holl waith, a sut caiff ei gyflwyno, ond mae ein cenhadaeth, gweledigaeth, amcanion strategol a gwerthoedd wedi aros yr un fath.

**Cenhadaeth a gweledigaeth**

Ein **gweledigaeth** yw gwella ansawdd addysg a hyfforddiant, a deilliannau i’r holl ddysgwyr yng Nghymru

Ein **cenhadaeth** yw cynorthwyo darparwyr addysg a hyfforddiant i ddatblygu diwylliant o hunanwella a dysgu trwy ein cyngor, arolygu a meithrin gallu

**Hamcanion strategol**

**Meithrin gallu** i wella cyflwyno system addysg a hyfforddiant yng Nghymru

**Llywio datblygiad polisi** cenedlaethol gan Lywodraeth Cymru a’i swyddogion

**Darparu atebolrwydd cyhoeddus** ar gyfer defnyddwyr gwasanaeth ar ansawdd a safonau darpariaeth addysg a hyfforddiant yng Nghymru

**Gwerthoedd**

* Rhoi dysgwyr wrth wraidd ein gwaith
* Gwrando, dysgu a chydweithio ag eraill
* Gweithredu’n ddidwyll, yn deg ac ag uniondeb
* Dangos arweinyddiaeth a gwaith tîm effeithiol
* Hybu iechyd, lles a chydraddoldeb ym mhopeth a wnawn
* Gwerthfawrogi a pharchu pobl a’u gwaith
* Annog cyfrifoldeb, menter ac arloesedd

Bob blwyddyn, rydym yn cyhoeddi [Cynllun Blynyddol](https://www.estyn.llyw.cymru/cyhoeddiadau-a-pholisiau/cyhoeddiadau-corfforaethol?_ga=2.69475672.997582372.1630578853-1346506699.1630578853) sy’n amlinellu’r gweithgareddau allweddol ar gyfer y flwyddyn. Gellir cael mwy o wybodaeth am ein gwaith ar ein gwefan: [www.estyn.llyw.cymru/amdanom-ni](http://www.estyn.llyw.cymru/amdanom-ni).

Fel Gweision Sifil, rydym yn fodelu’r gwerthoedd, yr ymddygiadau a’r safonau a amlinellir yn [Natganiad Arweinyddiaeth y Gwasanaeth Sifil](https://assets.publishing.service.gov.uk/government/uploads/system/uploads/attachment_data/file/405453/CS_leadership_statement_3__1_.pdf) a [Chod y Gwasanaeth Sifil](https://www.gov.uk/government/publications/civil-service-code/the-civil-service-code).

# Buddion ymuno ag Estyn

|  |  |
| --- | --- |
| Icon  Description automatically generated | **Cyflog cystadleuol** – Yr ystod cyflog yw £39,310 - £47,000. Bydd y cyflog cychwynnol fel arfer ar bwynt cyntaf y raddfa uwchlaw eich cyflog presennol (o fewn yr ystod hon). Gallwch weld graddfa gyflog lawn yr Uwch Swyddog Gweithredol (SEO) [yma](https://www.estyn.gov.wales/working-us/current-vacancies#payscales). Gyda dilyniant cynyddol, byddwch chi fel arfer yn cyrraedd uchafswm y raddfa gyflog o fewn tair blynedd o ymuno â ni |
|  | **Hawl hael i wyliau** – 31 diwrnod o wyliau blynyddol, yn ogystal â 10 diwrnod o wyliau cyhoeddus / braint bob blwyddyn. Rhoddir gwyliau blynyddol ar sail pro-rata ar gyfer y rhai sy’n gweithio’n rhan-amser. Mae rhagor o opsiynau gwyliau â thâl / heb dâl ar gael i’r rheiny i helpu cyfuno gwaith ag ymrwymiadau a chyfrifoldebau eraill mewn bywyd (e.e. seibiant gyrfa, absenoldeb tosturiol, maethu a mabwysiadu, ac ati), yn amodol ar anghenion busnes |
|  | **Gweithio hyblyg** – Ein horiau gwaith arferol yw 37 awr dros wythnos 5 diwrnod (dydd Llun i ddydd Gwener), ac eithrio egwylion. Yn ogystal â’ch hawl i ofyn am gael gweithio’n hyblyg, byddwch chi’n elwa ar ein cynllun oriau gweithio hyblyg i helpu rheoli eich cydbwysedd o ran gwaith / bywyd |
| Logo  Description automatically generated | **Pensiwn rhagorol** – Dewiswch o gynllun pensiwn budd-dal diffiniedig gydag Estyn yn cyfrannu hyd at 27.1% a 27.9% o’ch cyflog neu drefniant cyfraniad diffiniedig. Rydym yn rhan o *Gynllun Pensiwn y Gwasanaeth Sifil*. Os ydych chi eisoes mewn Cynllun Pensiwn, gallwch chi rewi hyn neu’i drosglwyddo i *Gynllun Pensiwn y Gwasanaeth Sifil*  |
| A white cloud in the sky  Description automatically generated with low confidence | **Cymorth ar gyfer eich lles** – Rydym yn darparu rhaglen cymorth i gyflogeion 24 awr y dydd, 7 diwrnod yr wythnos, yn cynnwys cwnsela cymorth emosiynol ac ymgynghorwyr arbenigol, gwiriad iechyd blynyddol am ddim, swyddogion cymorth cyntaf iechyd meddwl hyfforddedig, cynllun gofal llygaid am ddim a chymhorthdal ar gyfer pigiadau rhag y ffliw. Rydym wedi ennill y Wobr Arian ar gyfer y Safon Iechyd Corfforaethol am ein cymorth ar gyfer iechyd a lles. Hefyd, rydym yn darparu cyfle i fanteisio ar Gynlluniau Yswiriant Iechyd trwy *Ofal Iechyd y Gwasanaeth Sifil.* |
| A picture containing text, wheel, transport, gear  Description automatically generated | **Amrywiaeth a chynhwysiant** – Rydym ni eisiau uchafu potensial pawb sy’n gweithio i ni – ni waeth beth yw eu cefndir. Rydym wedi creu amgylchedd gwaith, sy’n groesawgar, yn barchus, ac yn ddifyr i bawb, gyda chyfleoedd ar gyfer datblygiad personol a phroffesiynol |
| Logo, icon  Description automatically generated | **Cymorth ar gyfer bywyd teuluol** – amodau hael ar gyfer absenoldeb mamolaeth, tadolaeth, mabwysiadu, absenoldeb rhiant a rennir ac absenoldeb rhiant, a gweithio hyblyg |
| Icon  Description automatically generated | **Arbedion di-dreth** – Cyfle i fanteisio ar gynllun beicio i’r gwaith a chynllun car gwyrdd |
| Icon  Description automatically generated | **Cymorth ariannol ychwanegol** – yn cynnwys blaenswm cyflog di-log ar gyfer tocynnau teithio tymhorol |
| Icon  Description automatically generated | **Cynigion a gostyngiadau arbennig** – Cyfle i fanteisio ar amrywiaeth o ostyngiadau a chynigion arbennig ar gyfer llawer o siopau’r stryd fawr, sinemâu, archfarchnadoedd, gwyliau, tai bwyta, campfeydd ac atyniadau i deuluoedd trwy *Glwb Cymdeithasol y Gwasanaeth Sifil – Chwaraeon a Hamdden*. Cyfle i elwa ar ragor o fuddion a gwasanaethau, yn cynnwys *Cymdeithas Foduro’r Gwasanaeth Sifil, Cymdeithas Yswiriant y Gwasanaeth Sifil* a’r *Elusen ar gyfer Gweision Sifil* |

I gael mwy o wybodaeth, ewch i’n gwefan, sef: [https://www.estyn.llyw.cymru/gweithioiEstyn](https://www.estyn.llyw.cymru/gweithio-ni/gweithio-i-ni?_ga=2.265733583.1120634097.1637826789-798687953.1637826789)

#  Ymgeisiwch nawr!

Lawrlwythwch ein ffurflen gais: [www.estyn.llyw.cymru/gweithio-ni/gweithio-i-ni](http://www.estyn.llyw.cymru/gweithio-ni/gweithio-i-ni)

Download the application guidance [www.estyn.llyw.cymru/gweithio-ni/gweithio-i-ni](http://www.estyn.llyw.cymru/gweithio-ni/gweithio-i-ni)

**Dyddiad cau: 10yb Dydd Llun 13 Rhagfyr 2021**

Nid ydym yn ystyried unrhyw geisiadau sy’n dod i law ar ôl yr amser a’r dyddiad hwn, nac unrhyw geisiadau anghyflawn.

Anfonwch eich cais i: **recriwtio@estyn.llyw.cymru**

Rydym yn argymell y dylech anfon eich cais drwy’r e-bost. Gan fod y swyddfa ar gau ar hyn o bryd, mae oedi o ran cael post, a allai olygu bod eich cais yn hwyr. Os na allwch chi ddefnyddio’r e-bost, cysylltwch â Shuna Lovering ar 029 2044 6336.

**Dogfennau amgen neu hygyrch**

Os hoffech chi wneud cais neu gael y ddogfen hon mewn fformat arall, cysylltwch â Shuna Lovering i drafod eich gofynion.

# Ymholiadau Pellach

Os oes gennych chi unrhyw gwestiynau am yr ymarfer recriwtio hwn nad ydym wedi eu hateb yn y pecyn hwn, cysylltwch â Shuna Lovering, ar 029 2044 6336, neu recriwtio@estyn.llyw.cymru

Rydym yn croesawu gohebiaeth yn Gymraeg, byddwn yn ymateb i chi yn Gymraeg, ac ni fydd oedi wrth i ni ymateb.

# Amserlen ddewis

\*Mae dyddiadau yn agored i’w newid